Sebgħin sena eżilju Il-kelma li ġiet lil Ġeremija, għall-poplu kollu ta' Ġuda, fir-raba' sena ta' Ġeħojakim bin Ġosija, sultan ta' Ġuda, l-ewwel sena ta' Nabukodonosor, sultan ta' Babilonja - il-kelma li xandar Ġeremija lill-poplu kollu ta' Ġuda u n-nies kollha li jgħammru f'Ġerusalemm u qalilhom: "Mis-sena tlittax ta' Ġosija bin Amon, sultan ta' Ġuda, sa dan il-jum għaddew issa tlieta u għoxrin sena minn meta ġietni l-kelma tal-Mulej, u jien kellimtkom bla heda u intom ma smajtux. U l-Mulej bagħtilkom il-qaddejja tiegħu, il-profeti, bla heda bagħathomlkom, imma intom ma smajtux minnhom, u anqas tajtu widen biex tisimgħu. Dawn kienu jgħidulkom: 'Erġgħu lura, kull wieħed lura minn triqtu l-ħażina u mill-ħażen ta' għemilkom, u tibqgħu fl-art li l-Mulej ta lilkom u lil missirijietkom minn dejjem u għal dejjem. Tmorrux wara allat oħra, taqduhomx, tadurawhomx; u la tinkunix b'għemil idejkom, u jien ma nagħmlilkomx ħsara.' Imma intom ma smajtux minni, oraklu tal-Mulej, biex inkejtuni b'għemil idejkom bi ħsara għalikom stess." Għalhekk dan jgħid il-Mulej tal-eżerċti: 'Talli ma smajtux kelmti, arawni, se nibgħat inġib il-ġnus kollha tat-Tramuntana, oraklu tal-Mulej, u Nabukodonosor, sultan ta' Babilonja, il-qaddej tiegħi, u nġibhom kontra din l-art u kontra min jgħammar fiha u kontra dawn il-ġnus kollha ta' madwarha u nitlaqhom għall-qerda, u nagħmel minnhom waħx, daħk u tħarbit għal dejjem. Insikket minn nofshom għajjat il-ferħ u għajjat il-hena, leħen l-għarus u leħen l-għarusa, il-ħoss tal-mitħna u d-dawl tal-musbieħ. U din l-art kollha tkun ħerba u xagħra; u għal sebgħin sena jibqgħu dawn il-ġnus iservu lis-sultan ta' Babilonja. U jiġri, imbagħad, li malli jintemmu s-sebgħin sena, jien nikkastiga għal dnubhom is-sultan u l-poplu ta' Babilonja, oraklu tal-Mulej, u l-art tal-Kaldin, u nagħmel minnha tħarbit għal dejjem. "U jien nagħmel li jseħħ kliemi li jien lissint kontra tagħha, kulma hu miktub f'dan il-ktieb, li Ġeremija ħabbar kontra l-ġnus kollha. Għax għad jaħkmu fuqhom ħafna ġnus u slaten kbar u jien inħallashom skont xogħolhom u għemil idejhom.' " It-tazza ta' għadab il-Mulej Dan qalli l-Mulej, Alla ta' Iżrael: "Ħu minn idejja din it-tazza nbid, inbid ibaqbaq, u isqiha lill-ġnus li se nibagħtek għandhom. U huma jixorbu, jitbandlu u jitilfu moħħhom minħabba x-xabla li se nibgħat f'nofshom." U jien ħadt it-tazza minn idejn il-Mulej, u sqejtha lill-ġnus kollha li għandhom bagħatni l-Mulej: Ġerusalemm u l-ibliet kollha ta' Ġuda, bis-slaten tagħha, u l-prinċpijiet tagħha, biex nagħmel minnhom ħerba u deżert, daħk u saħta bħalma huma llum; il-Fargħun, sultan tal-Eġittu, u l-qaddejja, u l-prinċpijiet tiegħu, u l-poplu tiegħu kollu; u t-taħlit ta' popli u s-slaten kollha ta' art Għus; u s-slaten kollha ta' art il-Filistin: Askalon, Gaża, Għekron u l-fdal ta' Asdod; Edom u Mowab u wlied Għammon; u s-slaten kollha ta' Tir, u s-slaten kollha ta' Sidon, fil-qrib u s-slaten tal-gżejjer 'il hinn mill-baħar; u Dedan, u Tema u Buż u 'l dawk kollha li jqaxxru d-dawra ta' rashom; u s-slaten kollha tal-Għarab u s-slaten kollha tal-popli mħallta li jgħammru fid-deżert; u s-slaten kollha ta' Żimri u s-slaten kollha ta' Għelam u s-slaten kollha tal-Medja; u s-slaten kollha tat-Tramuntana, fil-qrib u fil-bogħod, wieħed wara l-ieħor, u s-saltniet kollha fuq wiċċ l-art. U wara dawn kollha jixrob is-sultan ta' Sesak . "U int tgħidilhom: Dan jgħid il-Mulej tal-eżerċti, Alla ta' Iżrael: 'Ixorbu, iskru, tqallgħu, sa ma taqgħu fl-art u ma tqumux iżjed quddiem ix-xabla li se nibgħat f'nofskom.' U jekk jirruftaw jieħdu t-tazza minn idejk biex jixorbuha, għidilhom: 'Dan jgħid il-Mulej tal-eżerċti: Tixorbuha żgur! Għax arawni, jien se nġib il-ħsara, u se nibda mill-belt li fuqha sejjaħ ismi. U taħsbu intom li se teħilsuha? Ma teħilsuhiex, għax jien se nsejjaħ ix-xabla għal fuq kull min jgħammar fl-art, oraklu tal-Mulej tal-eżerċti. "U int ħabbrilhom dan kollu u għidilhom: 'Il-Mulej għad jgħajjat mill-għoli; mill-għamara mqaddsa tiegħu jgħolli leħnu; jgħajjat bil-qawwi għal fuq il-mergħa tiegħu; għajjat bħal tal-għassara jgħajjat, għal kull min jgħammar fl-art. Dan l-għajjat jasal sa truf l-art; għax għandu xi jgħid il-Mulej mal-ġnus, u se jagħmel ħaqq minn kull bniedem, u l-ħżiena se jerħilhom għax-xabla,' " oraklu tal-Mulej. Dan jgħid il-Mulej tal-eżerċti: "Araw! Il-ħsara tgħaddi minn ġens għal ġens, u riefnu kbir se jqum minn truf l-art. U jkunu l-maqtulin mill-Mulej dakinhar, imxerrda minn tarf sa tarf tal-art. Ma jibkuhomx, ma jiġbruhomx, ma jidfnuhomx; u jsiru demel fuq wiċċ l-art. Werżqu, rgħajja, u għajtu, tmiegħku fit-trab, mexxejja tal-merħla, jiemkom magħduda għall-qatla, bħall-aħjar imtaten għad taqgħu mejta. U ma jkunx hemm kenn għar-rgħajja, u anqas ħelsien għall-mexxejja tal-merħla. Jidwi l-għajjat tar-rgħajja, u t-twerżiq tal-mexxejja tal-merħla, għax iħarbat il-Mulej il-mergħat tagħhom; u tħarbtu l-oqsma ħiemda minħabba s-saħna tal-korla tal-Mulej. L-iljun iħalli l-bejta tiegħu, għax arthom saret ħerba, minħabba x-xabla qerrieda, u s-saħna tal-għadab tiegħu."